Lav et referat af nedenstående tekst:

Tekst:
Ni yngre mænd blev anholdt lørdag morgen og formiddag i Aalborg efter et voldsomt slagsmål, som kostede en 21-årig mand livet, mens flere andre blev såret. Et stort antal politifolk forsøgte lørdag at skabe klarhed over forløbet, som begyndte på dansestedet Tiger i Jomfru Ane Gade lidt før klokken fem. - Vi anholdt to personer i morges, og siden har vi foretaget yderligere syv anholdelser på forskellige lokaliteter. Nogle blev taget, mens de tilsyneladende var på vej væk fra byen, siger vicepolitiinspektør Ole Kristensen i Nordjyllands Politi. Hvad de anholdte præcist sigtes for at have gjort, kunne han ved middagstid ikke give oplysninger om. Det var heller ikke afgjort, om en eller flere skal fremstilles for en dommer med krav om fængsling. Det første alarmopkald kom to minutter i fem. En person bad om mindst tre ambulancer, og da betjentene nåede frem til forlystelsesgaden, så de blødende mennesker flere steder. Syv var kommet til skade - og heraf var en død. Ved 7-Eleven-kiosken lå en 21-årig hårdt såret mand, som senere blev erklæret død. Manden stammer fra Århus. Ved kiosken lå også en 19-årig, der havde fået et knivstik i sin ene balle. I baggården ved diskoteket lå en 20-årig mand, der kommer fra Aalborgs opland. Han var i livsfare med seks-syv knivstik i ryggen. Også en 21-årig mand fra omegnen var såret livsfarligt efter knivstik i ryggen. To mænd fra Århus på henholdsvis 20 og 21 år var kommet til skade på grund af knivstik i ryggen og en knust flaske mod hovedet. Og endelig var en 35-årig dørmand fra dansestedet blevet tildelt overfladiske knivstik. Politiet tror foreløbigt ikke på, at der var tale om et planlagt opgør mellem to grupperinger. - Det trækker i retning af, at det var tilfældigt, at det opstod, siger vicepolitiinspektør Ole Kristensen.

Referat:
En ung mand død af knivstik efter opgør på diskotek i Jomfru Ane Gade i Aalborg - to andre livsfarligt såret